Simpl (Wien)

Simpl (opprinnelig Bierkabarett Simplicissimus, Ølkabaret Simplicissimus) er en kabaret i Wien som ble grunnlagt i 1912. Siden 1920-tallet har den vært blant de mest suksessrike revyscenene i tyskproglig område, og er blant annet kjent for artister som Fritz Grünbaum og Karl Farkas.

 Navn og visuell profil 
Kabareten har hentet navn, font og den røde bulldogen som kjennetegn, fra det satiriske, tyske tidsskriftet Simplicissimus, som ble startet i 1896. Selv om etablissementet, som ligger i et kjellerlokale i sentrum, opprinnelig hadde samme navn som Simplicissimus, ble det nesten umiddelbart kalt «Das Simpl» på folkemunne.

 Historie 
Mens hovedvekten først lå på musikalske innslag, utviklet scenen i løpet av  1920- og 1930-tallet under Farkas og Grünbaum et mer kabaretartet preg. Begge var virksomme på scenen frem til Østerrike ble annektert av Det tredje rike i 1938 («Anscluss»). Kabaretens eiere var jødiske, og da nasjonalsosialistene tok makten i Østerrike 13. mars 1938, ble jødisk-eide etablissementer også umiddelbart annektert. Fra da av fikk bare «rikstyske» artister opptre på Das Simpl. Flere av de jødiske kunstnerne som hadde opptrådt på Simpl, ble drept i konsentrasjonsleire.

Mot slutten av andre verdenskrig ble Simpl stengt og benyttet som tilfluktsrom.

Efter krigen gjenopptok kabareten sin virksomhet, og under Farkas' ledelse utviklet den seg til en sentral scene, som blant annet ble kjent for politiske satirer og samtidskommentarer. Farkas ledet virksomheten frem til sin død i 1971.

Simpl har siden vært drevet av Baruch Picker, Hugo Wiener og Maxi Böhm, Martin Flossmann, Albert Schmidleitner og Michael Niavarani.

Niavarani ble eier av kabareten i 2019, og fra og med 2019/2020-sesongen fungerer han som kunstnerisk leder.

 Referanser 

 Eksterne lenker 

 Historisk tilbakeblikk i ORF

Kategori:Kabaret
Kategori:Etableringer i 1912
Kategori:Østerriksk kultur